《久客归》
明代·李邺嗣

客行二十年，记老不识少。改尽故须眉，昨夜边场到。

忆昔城东开万户，城口浮梁接江浒。出关收鱼若收租，大船半泊新安估。

庙前市马金障泥，古渡桃花斗眉膴。今来陵谷何易迁，夹路小坊尽草莽。

独行空巷白日疑，放𢘍西邻一寡姥。黄门甲第当衢开，老兵横卧自称主。

郭外古坟有我亲，白杨树倒供斤斧。久客无家还欲行，儿骨先愁不傍父。

飘叶终身思本根，及到谁知益酸苦。几时真得洗甲兵，尽使流人归旧土。

作者简介：（1622—1680）明末清初浙江鄞县人，原名文胤，以字行，号杲堂。明诸生。入清，踪迹多在僧寺野庙。以地方文献零落，集《甬上感旧诗》，搜寻颇费心力。文章多记明清之际事。才名甚著，与徐振奇等号为南湖九子。有《杲堂诗钞》及《文钞》。